als_Latn dik_Latn sag_Latn
Andi Lila sqarohet me klubin e Janinës dhe sipas të gjitha gjasave do të vazhdojë të luajë për grekët deri në fund të sezonit. Pas polemikave në mediat helene për faktin se shqiptari ishte bërë protagonist në ndeshjen kundër Serbisë, duke mbrojtur flamurin e Shqipërisë etnike dhe pas reagimit të klubit të Janinës, vetëm dje Lila ka diskutuar kokë më kokë me presidentin e klubit, Jorgos Kristovasilis. Lajmet e djeshme në mediat greke kanë qenë shumë kontradiktore, madje gazeta më prestigjioze “Goal Day” e bënte fakt të kryer largimin e mbrojtësit nga Janina. Megjithatë, vetë shqiptari shoi çdo aludim në orën 11:00.
Reagimi “Dua të sqaroj publikisht kryesinë e klubit tim, tifozët e Janinës dhe sportdashësit grekë në përgjithësi, se unë kurrë nuk doja të bëja diçka që mund t’i ofendonte ata, përderisa i respektoj dhe i nderoj. Unë jam futbollist që luaj për Kombëtaren e Shqipërisë dhe PAS Janinën, kështu që ndihem krenar dhe me shumë fat për këtë gjë. Nuk merrem me politikë, por veçanërisht dhe vetëm me futbollin, teksa duke djersitur nxjerr bukën time për të mbajtur familjen. E vetmja gjë që dëshiroj kur luaj është fitorja e ekipit tim. Synimet e mia janë synimet e ekipit. Në ndeshjen me Serbinë, përtej përpjekjeve të mia për të ndihmuar shokët e skuadrës që të shkëputeshin nga një moment i tensionuar për të gjithë ne, nuk kisha asnjë qëllim tjetër. Ajo që unë dua të arrij është të luftoj për Kombëtaren e Shqipërisë në finalet e Europianit në Francë dhe të luaj me PAS Janinën në Europë”, ka deklaruar dje Lila për faqen zyrtare të klubit grek.
als_Latn als_Latn